Il-budget ta' Malta approvat mill-Kummissjoni Ewropea Il-Kummissjoni Ewropea kkonfermat li l-baġit imressaq mill-Gvern Malti jikkonforma mar-rakkomandazzjoni tal-Kunsill Ewropew. L-ekonomisti tal-Kummissjoni Ewropea kkalkulaw li l-għajnuniet diretti tal-gvern laħqu l-5.8% tal-ġid nazzjonali. Dan minbarra miżuri ta' likwidità, fosthom 1.5% tal-ġid nazzjonali f'differiment tat-taxxi u 2.8% tal-ġid nazzjonali fi djun issussidjati u garantiti mill-Bank Malti għall-Iżvilupp. Fost l-oħrajn ir-rapport jsemmi li l-wage supplement ser ikompli jsostni l-impjiegi, kif ukoll l-iskema tal-vouchers u t-tnaqqis fit-taxxa tal-boll. L-esperti Ewropej isemmu wkoll it-titjib fil-benefiċċji għall-familji u l-pensjonanti, kif ukoll l-investiment pubbliku qawwi fl-infrastuttura. Il-gvern jinnota li waqt li l-Kap tal-Oppożizzjoni qal li l-istimi tal-gvern fuq l-andament tal-finanzi pubbliċi ma jitwemmnux, l-esperti tal-Kummissjoni jikkonkludu li l-istimi tal-Gvern Malti fuq id-dejn nazzjonali huma, "similar to the Commission's projection", u mhux ser jaqbżu s-60% tal-ġid nazzjonali. B'kuntrast, fi żmien amministrazzjonijiet preċedenti kemm-il darba l-istimi ma kinux jingħataw kredtu mill-Kummissjoni u pajjiżna tpoġġa tliet darbiet fil-proċedura tad-deficit eċċessiv. Il-gvern jinnota wkoll li kontra n-negattività tal-Oppożizzjoni, il-Kummissjoni Ewropea qed tgħid lill-gvern li l-affarijiet jistgħu jkunu aħjar milli qed isostni. Il-gvern jilqa' dan iċ-ċertifikat pożittiv mill-Kummissjoni Ewropea, u jinsab lest biex issa jimplimenta dawn il-miżuri, kif ukoll biex jieħu passi addizzjonali ħalli jsostni l-familji u n-negozji ta' pajjiżna.